b'\n_START_ARTICLE_\nHofbr\xc3\xa4uhaus am Platzl\n_START_PARAGRAPH_\nHofbr\xc3\xa4uhaus am Platzl este o ber\xc4\x83rie din centrul ora\xc8\x99ului M\xc3\xbcnchen (Germania). Hanul a fost construit ini\xc8\x9bial \xc3\xaen 1598 de c\xc4\x83tre ducele bavarez Maximilian I. El a fost construit ca o extensie a fabricii de bere Hofbr\xc3\xa4u, dar pentru bere alb\xc4\x83 (bere din gr\xc3\xa2u). Accesul publicului larg a fost admis abia \xc3\xaen 1828 de c\xc4\x83tre regele Ludovic I. Cl\xc4\x83direa a fost complet remodelat\xc4\x83 \xc3\xaen 1897 de c\xc4\x83tre Max Littmann, atunci c\xc3\xa2nd fabrica de bere a fost mutat\xc4\x83 \xc3\xaen suburbii. Ea a fost bombardat\xc4\x83 \xc3\xaen timpul celui de-al doilea r\xc4\x83zboi mondial, fiind distrus\xc4\x83 aproape \xc3\xaen \xc3\xaentregime, cu excep\xc8\x9bia parterului ("Schwemme"); lucr\xc4\x83rile de reconstruc\xc8\x9bie au durat p\xc3\xa2n\xc4\x83 \xc3\xaen 1958._NEWLINE_Restaurantul cuprinde mare parte din hanul men\xc8\x9bionat, o sal\xc4\x83 de bal, precum \xc8\x99i o gr\xc4\x83din\xc4\x83 interioar\xc4\x83. Meniul s\xc4\x83u ofer\xc4\x83 m\xc3\xa2nc\xc4\x83ruri bavareze precum friptur\xc4\x83 de porc, ciolan de porc, c\xc3\xa2rna\xc8\x9bi de tip Weisswurst. Helles-ul este servit \xc3\xaentr-o halb\xc4\x83 (Ma\xc3\x9f), \xc3\xaempreun\xc4\x83 cu bere din gr\xc3\xa2u \xc8\x99i vin. De\xc8\x99i considerat uneori ca fiind "prea comercializat", localul este popular printre localnici, dar \xc8\x99i printre str\xc4\x83ini. \xc3\x8en timpul orelor \xc3\xaen care localul este aglomerat, se c\xc3\xa2nt\xc4\x83 muzic\xc4\x83 tradi\xc8\x9bional\xc4\x83 bavarez\xc4\x83. C\xc3\xa2ntecul Hofbr\xc3\xa4uhaus, compus \xc3\xaen 1935 de Wilhelm \xe2\x80\x9eWiga\xe2\x80\x9d Gabriel, are urm\xc4\x83torul refren: "In M\xc3\xbcnchen steht ein Hofbr\xc3\xa4uhaus, oans, zwoa, g\'suffa!" ("\xc3\x8en M\xc3\xbcnchen este o Hofbr\xc3\xa4uhaus, unu, doi, bea!"). Berea este furnizat\xc4\x83 de fabrica de bere Staatliches Hofbr\xc3\xa4uhaus.'